钦定古今图书集成/明伦汇编/官常典/第101卷 > 楚愍王显榕
## 钦定古今图书集成/明伦汇编/官常典/第101卷 > 楚愍王显榕

按《明外史楚昭王传》：“显榕，楚端王荣㳦子也。嘉靖十
三年袭封。居端王丧，遇庆礼，却，群臣贺。靖王婿仪宾
沈宝怨显榕，使弟贡诬奏显榕幸臣甘玉海率众呼
显榕万岁，且诱显榕设水戏，以习水军。世宗下其章
抚臣，具言显榕居丧却贺，能守礼宝，坐诬削为民。显
榕妃吴氏，生世子英燿，他姬生英𤈷。英燿悦王宫人”
方三儿，用所狎陶元儿等计，诱至外舍，烝焉。显榕知
之，禁方三儿北院，笞杀元儿，英燿惧且怨。居无何，英
燿又悦妓宋幺儿，与卒刘金计，匿幺儿入所居缉熙
堂。显榕欲罪金，金遂诱英燿与其党徐景荣等谋为
逆。嘉靖二十四年正月十八日张灯置酒飨显榕，别
宴显榕弟武冈王显槐于夹室。酒半，金与党田尧等
从座后罘罳间拥出，以铜瓜击显榕脑，立毙。显槐惊
救，亦被击伤。左胁从者彭汉挟以奔，得免。显榕左右
朱恩等夺门出，缒城报抚、按。英燿徙显榕尸宫中，命
长史孙立等以中风报，仍逼崇阳王显休等保奏。会
抚按先以实闻，世宗逮英燿等入京告太庙，斩英燿，
焚尸扬灰。景荣、金尧等二十六人，凌迟立等弃市，显
休等革禄十之三。显槐以救显榕及通山王英炊直
奏英燿弑逆事，皆赉金币。而英燿弟恭王英𤈷嗣，隆
庆五年薨。子华奎嗣。